മുയിന് അലിയെ തള്ളി ലീഗ് , നടപടി തെറ്റ്, പാര്ട്ടിയെ ക്ഷീണിപ്പിച്ചു: നേതൃത്വം മലപ്പുറം: പി.കെ. കുഞ്ഞാലിക്കുട്ടിക്കെതിരേ ആഞ്ഞടിച്ച മുയിന് അലിയെ തള്ളിയും മുയിന് അലിയെ വാര്ത്താസമ്മേളനത്തിനിടെ അപമാനിച്ച റാഫി പുതിയകടവിനെ സസ്പെന്ഡ് ചെയ്യാന് തീരുമാനിച്ചും മുസ്ലീം ലീഗ് നേതൃത്വം. കോഴിക്കോട് ലീഗ് ഹൗസില് വാര്ത്താസമ്മേളനം നടത്തി പാര്ട്ടി നേതാവിനെതിരേ ആരോപണങ്ങള് ഉന്നയിച്ച മുയിന് അലി തങ്ങളുടെ നടപടി തെറ്റാണെന്നും പാര്ട്ടിയെ ക്ഷീണിപ്പിച്ചെന്നും മുസ്ലിം ലീഗ് ഉന്നതാധികാര സമിതി യോഗം വിലയിരുത്തി. തുടര്നടപടികള്ക്കായി ലീഗ് സംസ്ഥാന പ്രസിഡന്റും മുയിന് അലിയുടെ പിതാവുമായ ഹൈദരലി ശിഹാബ് തങ്ങളെ ചുമതലപ്പെടുത്തി. വാര്ത്താസമ്മേളനത്തിനിടെ മുയിന് അലിയെ അപമാനിച്ച റാഫി പുതിയകടവിനെ അന്വേഷണ വിധേയമായി സസ്പെന്ഡ് ചെയ്യും. കോഴിക്കോട് ചികിത്സയില് കഴിയുന്ന ഹൈദരലി തങ്ങളെ യോഗത്തിന്റെ വിലയിരുത്തലുകള് ലീഗ് ഉന്നതാധികാര സമിതിയംഗം സാദിഖലി തങ്ങള് ബോധ്യപ്പെടുത്തും. ഹൈദരലി തങ്ങളുടെ അഭിപ്രായമറിഞ്ഞാവും അന്തിമ തീരുമാനം. ആരോഗ്യസ്ഥിതി മെച്ചപ്പെടുന്നതോടെ ഹൈദരലി തങ്ങള് തന്നെ നടപടി വിശദീകരിക്കും. മുയിന് അലി യൂത്ത് ലീഗ് ദേശീയ വൈസ് പ്രസിഡന്റായതിനാല് നടപടിയില് യൂത്ത് ലീഗിന്റെ അഭിപ്രായവും യോഗം തേടി. നേതൃത്വത്തിന്റെ തീരുമാനത്തിനൊപ്പം നില്ക്കുമെന്ന് യൂത്ത് ലീഗ് അറിയിച്ചു. യോഗത്തില് പങ്കെടുത്ത പാണക്കാട് കുടുംബാംഗങ്ങളും മുയിന് അലിയെ തള്ളിപ്പറഞ്ഞു. തെറ്റുപറ്റിയെന്ന് മുയിന് അലിക്ക് ബോധ്യപ്പെട്ടിട്ടുണ്ടെന്നും പാണക്കാട് കുടുംബത്തിന്റെ പാരമ്ബര്യത്തിനും കീഴ്വഴക്കത്തിനും ചേര്ന്നതല്ല നടപടിയെന്നും സാദിഖലി ശിഹാബ് തങ്ങള് പറഞ്ഞു. ലീഗിന്റെ സാമ്ബത്തിക കാര്യങ്ങള് 40 വര്ഷമായി കൈകാര്യം ചെയ്യുന്നത് പി.കെ.കുഞ്ഞാലിക്കുട്ടിയാണെന്ന മുയിന് അലിയുടെ ആരോപണം തള്ളിയ ലീഗ് നേതൃത്വം വിഷയം മാധ്യമങ്ങള്ക്ക് മുന്നില് കൂടുതല് ചര്ച്ചയാക്കേണ്ടെന്നും തീരുമാനിച്ചു. ചന്ദ്രികയുടെ മറവില് കള്ളപ്പണം വെളുപ്പിച്ചെന്ന ആരോപണം പ്രതിയോഗികള് കെട്ടിച്ചമച്ചതാണെന്ന് ലീഗ് ദേശീയ ഓര്ഗനൈസിങ് സെക്രട്ടറി ഇ.ടി.മുഹമ്മദ് ബഷീര് പറഞ്ഞു. തിരഞ്ഞെടുപ്പ് തിരിച്ചടിക്ക് പിന്നാലെ നേതൃത്വത്തിലും സംഘടനാ ശൈലിയിലും മാറ്റം കൊണ്ടുവരാനുള്ള തുടര്ചര്ച്ചകള്ക്ക് വേഗം കൂട്ടാന് യോഗത്തില് തീരുമാനമായി. കെ.ടി.ജലീലിന്റെ രാഷ്ട്രീയ മുതലെടുപ്പിന് തലവച്ചുകൊടുക്കരുതെന്നും നേതൃത്വം മുന്നറിയിപ്പേകി. യോഗത്തില് പി.കെ. കുഞ്ഞാലിക്കുട്ടി, പി.എം.എ സലാം, എം.കെ. മുനീര്, കെ.പി.എ. മജീദ്, പി.വി. അബ്ദുല്വഹാബ്, അബ്ദുസമദ് സമദാനി എന്നിവരും പാണക്കാട് കുടുംബാംഗങ്ങളും പങ്കെടുത്തു. പരസ്യമായി തള്ളി പാണക്കാട് കുടുംബം മലപ്പുറം: മുയിന് അലിയുടെ പ്രവൃത്തി പാര്ട്ടിക്ക് ക്ഷീണമായെന്ന് വിലയിരുത്തിയ പാണക്കാട് തങ്ങള്മാരുടെ കുടുംബയോഗം പിന്തുണ നല്കേണ്ടെന്നും തീരുമാനിച്ചു. ഉന്നതാധികാര സമിതി യോഗത്തിന് മുന്നോടിയായാണ് പാണക്കാട് കുടുംബാംഗങ്ങളായ സാദിഖലി തങ്ങള്, റഷീദലി തങ്ങള്, ഹമീദലി തങ്ങള്, അബ്ബാസലി തങ്ങള്, ബഷീറലി തങ്ങള് എന്നിവര് യോഗം ചേര്ന്നത്.